Lone Loklindt (RV), 2013-05-31:
Set med globale briller er Danmark en lille åben økonomi, og som ministeren netop sagde tidligere, kommer velstanden ikke af sig selv.
Den afhænger ikke alene af, hvordan vi indretter os herhjemme, men også af, hvordan vi evner at afsætte vores varer og tjenester i udlandet.
I Økonomisk Redegørelse fra den her uge kan man læse, at eksporten kun stiger meget svagt i disse år, nemlig knap nok 1 pct., imens importen stiger mere end dobbelt så meget.
Det skyldes til dels en svækket international økonomi, men det skyldes også, at bytteforholdet – kronekursen og konkurrenceevnen – og markedsadgangen gør det ekstra svært.
Eksporten har stor betydning for vækst og beskæftigelse i Danmark, og derfor er handelspolitikken vigtig, men lige så vigtigt er det, at der er kohærens mellem handelspolitik, skattepolitik og udviklingspolitik.
Ser man på karakteren af Danmarks handel med udlandet, er der et klart billede af, at vi stadig handler allermest med vores nabolande samt USA og Japan, men det er også tydeligt, at mens de europæiske markeder stagnerer, så er væksten flyttet til helt andre kontinenter, hvor danske virksomheder i meget ringere grad har del i markedet.
Hr. Jakob Ellemann-Jensen sagde, at de mere eksotiske markeder er mest interessant for de store virksomheder.
Som en lille åben økonomi har Danmark en interesse i, at verdenshandelen er så fri og fair som muligt.
WTO er det bedste forum til at opnå en global frihandelsaftale og dæmme op for den voksende protektionisme.
Når vi i dag skal debattere regeringens nye handelsstrategi, er det netop centralt i den nye vision, at Danmark støtter stærkt op om det multilaterale handelssystem for at få konkurrence på fri og lige vilkår, ikke mindst under hensyntagen til at de fattigste lande kan få fodfæste i verdenshandelen.
Desværre brød forhandlingerne som bekendt sammen i Doha helt tilbage i 2008, og siden har EU's bilaterale forhandlinger fået større betydning.
Fra radikal side lægger vi meget vægt på, at bæredygtig udvikling, menneskerettigheder, arbejdstagerrettigheder og miljø er eviggyldige hensyn, uanset om det gælder bilaterale forhandlinger på regeringsniveau eller på virksomhedsniveau.
Begrundelsen og baggrunden er i den seneste måneds tid blevet tindrende klar efter katastrofen i Bangladesh, hvor langt over 1.000 tekstilarbejdere blev slået ihjel, da en fabriksbygning styrtede sammen på grund af manglende sikkerhed og vedligehold.
Her er det måske også på sin plads at nævne, at regeringen som led i finanslovsaftalen for 2013 med Enhedslisten oprettede en særlig CSR-pulje, som kan være med til at afhjælpe netop den slags udfordringer i udviklingslandene i samarbejde med de danske virksomheder.
Derfor er det også vigtigt, at Danmark fastholder presset både på AVS-landene og i EU for at indgå de økonomiske aftaler eller EPA'erne, som de kaldes, og også udviser den nødvendige fleksibilitet, for at det lykkes.
Handelspolitikken har mange formål ud over det centrale at styrke en økonomisk udveksling.
Derfor er det også vigtigt at støtte ikke bare nord-syd-handel, men nok så meget den udveksling og integration, der sker regionalt.
Stærke handelsforbindelser og forpligtelser er også vigtige for indsatsen for retsstat og governance.
90 pct. af væksten i dag findes uden for Europa, alle verdens hurtigst voksende lande findes i dag blandt udviklingslandene, og det er derfor afgørende med et stærkt internationalt engagement for også at sikre fremtidens vækst og velstand i Danmark.
Handelspolitikken og udviklingspolitikken er derfor snævert forbundet, hvilket bliver afspejlet tydeligt med den nye strategi og visionen for den.
Radikale Venstre kan derfor bakke totalt op om regeringens nye handelspolitiske strategi, og vi støtter selvfølgelig det forslag til vedtagelse, som vi står bag.